**ИМАШ ОДГОВОР – НАЂИ ПИТАЊЕ**

Ученицима се скрене пажња да ће чути песму у којој се помињу различита занимања, а треба да настоје да запамте што већи број тих занимања. Потом им се полако прочита песма.

ЗАНИМАЊА

Већина људи у свету ради,

производи, креира, нешто прави,

а занимањем зовемо оно

чиме се неки човек бави.

Орач је човек који оре,

кројач одећу кроји и шије,

морепловац морима плови,

а брица, зна се, људе брије.

Генерал војском командује,

новинар за новине пише,

ковач усијано гвожђе кује,

саобраћајац саобраћај регулише.

Рудар под земљом копа руду,

обуар пбућу за нас ради.

Судија решава спорове на суду,

земљорадници се боре против глади.

Пилот авионом пилотира,

дувач стакла стакло дува,

војници су чувари нашег мира,

чобанин на пољани стоку чува.

Дрвосеча, реч каже, дрво сече,

домаћица укућанима припрема храну,

лекари и болничари људе лече,

конобар послује у ресторану.

И треба увек да нам је јасно:

свако занимање је лепо и часно,

свако занимање друштву треба,

у сваком долазимо до хлеба.

Драган Карановић

Ученици се такмиче у запамћивању што више занимања тако што питају свог пара шта ради тај и тај (нпр. Шта ради конобар?). разбрајалицом или на неки други начин утврђују ко ће први постављати питања. Он пита све док уме да састави питање, односно док се сећа поменутих занимања. Приликом сваког постављеног питања запише себи + . Кад исцрпи своја питања, замењују улоге. Није грешка ако се понови неко од већ постављених питања. Можете се договорити и да нека у песми непоменута занимања доносе два плуса. Пошто и други играч исцрпи листу питања, броје се плусеви и прогласи победник.

ЦИЉ

Игром у паровима деца утврђују називе занимања. Уједно вежбају да правилно формулишу питања, што подстиче развој говора.